Vyhlásenie predkladateľa

Návrh zákona, ktorým sa mení a dopĺňa zákon č. 580/2004 Z. z. o zdravotnom poistení a o zmene a doplnení zákona č. 95/2002 Z. z. o poisťovníctve a o zmene a doplnení niektorých zákonov v znení zákona č. 718/2004 Z. z. sa na rokovanie Legislatívnej rady vlády Slovenskej republiky predkladá bez rozporov.

Návrh zákona bol predložený na medzirezortné pripomienkové konanie všetkým ústredným orgánom štátnej správy, zdravotným poisťovniam a dotknutým subjektom, spolu 40 subjektom, v dňoch od 7. marca 2005 do 15. marca 2005 v skrátenej lehote. 
K materiálu bolo celkovo zaslaných 227 pripomienok, z toho 62 zásadných. Zásadné pripomienky uplatnili Ministerstvo financií SR, Ministerstvo vnútra SR, Ministerstvo obrany SR, Ministerstvo spravodlivosti SR, Ministerstvo práce, sociálnych vecí a rodiny SR, Ministerstvo zahraničných vecí SR, Zbor väzenskej a justičnej stráže, Slovenská informačná služba a Spoločná zdravotná poisťovňa.
Zo 62 zásadných pripomienok bolo akceptovaných a do materiálu zapracovaných 47 pripomienok, pričom o ostávajúcich 15 zásadných pripomienkach sa uskutočnili rokovania v tomto poradí:

1.	Rokovanie na úrovni generálnych riaditeľov dňa 31. marca 2005 – pripomienky : 
-	pozitívny zoznam poistencov štátu,
-	odňatie možnosti určitých osôb poistiť s v ktorejkoľvek zdravotnej poisťovni (príslušníci Policajného zboru, Armády SR a pod.),
-	vymedzenie tzv. dobrovoľne nezamestnaného občana a nižšia platba,
-	platba štátu za práceneschopných občanov, bez ohľadu, či sú v zamestnaní alebo v samostatnej zárobkovej činnosti,
-	zvýšenie vymeriavacieho základu samostatne zárobkovo činných osôb
sa neodstránili.
2.	Rokovanie zo dňa 6. apríla 2005 s ministrom vnútra V. Palkom delegovaným ostatnými silovými rezortmi a ministrom zdravotníctva R. Zajacom na riešenie problému vyňať určitú vymedzenú skupinu osôb len do výlučnej pôsobnosti Spoločnej zdravotnej poisťovne, prinieslo odstránenie tejto pripomienky.
3.	Rokovanie zo dňa 6. apríla 2005 so štátnym tajomníkom Ministerstva práce, sociálnych vecí a rodiny SR M. Beblavým a ministrom zdravotníctva R. Zajacom odstránilo pripomienku k pozitívnemu zoznamu.
4.	Rokovanie zo dňa 7. apríla 2005 so štátnym tajomníkom Ministerstva financií SR V. Tvaroškom a so štátnym tajomníkom Ministerstva práce, sociálnych vecí a rodiny SR M. Beblavým a ministrom zdravotníctva R. Zajacom odstránilo všetky ostatné pripomienky.

V návrhu sa taktiež rieši prvé ročné zúčtovanie, a to v dvoch alternatívach, ktorých finančné dopady sú uvedené v doložke finančných dopadov. V pripomienkovom konaní sa väčšina oslovených subjektov vyslovila za prijatie alternatívy 1. Rozhodnutie sa ponecháva na rozhodnutie vlády Slovenskej republiky.